SAJTÓKÖZLEMÉNY

**25 éves az Autisták Országos Szövetsége**

**2013. november 12., Budapest – Az Autisták Országos Szövetsége (AOSZ) a napokban ünnepelte alapításának 25. évfordulóját. Az 1988. december 17-én alapított érdekvédelmi szervezet mára több szempontból is nagykorú lett: egyrészt az autizmus a fogyatékosságon belül önálló terület lett, másrészt az AOSZ az egyik leghatékonyabb országos lefedettségű „fogyatékoságsügyi” civilszervezetté vált, amely közel 2000 egyéni és több mint 80 szervezeti tagot számlál, és mintegy 100 ezer embert képvisel. Ugyancsak az autizmus fontossá válását jelzi, hogy idén hazánk adott otthont a kiemelkedő fontossággal bíró, 3 évente megrendezésre kerülő nemzetközi Autism-Europe Kongresszusnak is.**

Az 1980-as évek közepéig Magyarországon a köztudatban betegségként élt az autizmus, amely igen ritkán fordul elő és elsősorban pszichiátriai kezeléssel „gyógyították”, emellett sem érdekvédelem, sem szervezett ellátás nem állt az érintett szülők, családok rendelkezésére. A hazai szakma „bölcsője” az Autizmus Alapítvány volt, és néven szülői közreműködéssel megalakult az Autisták Érdekvédelmi Egyesülete, a napjainkban Autisták Országos Szövetségeként ismert országos érdekvédelmi szervezetet jogelődje. Az autizmus magyarországi ellátórendszerét meghatározó legfontosabb mérföldkövek:

* 80-as évek közepe, vége: szakdolgozatok készültek a Bárczi Gusztáv Gyógypedagógiai Tanárképző Főiskolán Dr. Balázs Anna vezetésével
* 1987. Elkészült Gervai Judit és Dr. Balázs Anna kutatási terve
* 1988. Elkezdődött Prekop Csilla és László Zsuzsa integrációs kísérlete
* 1988. Megalakult az Autisták Érdekvédelmi Egyesülete (mai AOSZ) és az Autizmus Kutatócsoport
* 1989. Az Autizmus Kutatócsoport speciális óvodai és iskolai csoportjai megkezdték működésüket
* 1991. A Művelődési és Közoktatási Minisztérium 10 évre szóló kísérleti engedélye - Országos Hálózat kialakítására engedélyt adtak
* 1993. A közoktatási törvény vonatkozó változásai életbe léptek
* 1998. A mintatantervek első változata elkészült
* 2004-től elindultak a Farm Programok (FSZK, SZMM)
* 2006-tól országszerte megkezdték működésüket az autizmus diagnosztizáló centrumok
* 2007. Az Egészségügyi Minisztérium Szakmai Irányelveket adott ki (A.A., Dr. Balázs Anna)
* 2008-2009 Országos Autizmus Kutatás indult az AOSZ égisze alatt
* 2008. Országos Autizmus Stratégia készült, és központi projektek indultak az FSZK-ban
* 2009. Posztgraduális szakirányú kurzus indult, az Autizmus Alapítvány és ELTE BGGYK együttműködésével, az SZMM támogatásával
* 2012. BA szintű képzés indult gyógypedagógusok számára
* 2013. A 10. Nemzetközi Autism-Europe Kongresszus Budapesten került megrendezésre

Az elmúlt 25 év során számos esetben és területen határozott javulást és fejlődést ért el az AOSZ. Kővári Edit, az AOSZ idén megválasztott elnöke a hétvégi születésnapi rendezvényen méltatta az elődök munkáját, ugyanakkor kiemelte, hogy még sok munka áll a szervezet előtt. A hatékony érdekvédelmi aktivitások eredményeként pozitív elmozdulást feltételezünk számos területen:

* a szakemberek, a szülők, valamint a társadalom általános tájékozottságának növelése,
* a nemzetközi ajánlások, állásfoglalások beépítése a hazai gondolkodásmódba és gyakorlatba,
* a szolgáltatások spektrumának bővítése (pl. középiskola, családtagok támogatása, ellátatlan területek felszámolása),
* az intézményrendszer bővülése és fejlődése, együttműködés,
* egységesülő szemlélet, a tudományos eredmények gyorsabb beépítése a gyakorlatba,
* az inklúzió kiterjesztése az oktatásban, képzésben,
* minőségi ellátás kiterjesztése országosan.

Megjegyzés: a sajtóközlemény Őszi Tamásné gyógypedagógus, az Autizmus Alapítvány Általános Iskola igazgatójának előadása alapján, annak felhasználásával készült.

###

**Az Autisták Országos Szövetségéről (**[**www.aosz.hu**](http://www.aosz.hu)**)**

Az Autisták Országos Szövetségét (AOSZ) szülők alapították 1988-ban Autisták Érdekvédelmi Egyesülete néven. Az azóta eltelt több mint húsz éves működés során az AOSZ meghatározó szereplője lett az autista emberek és családjainak érdekvédelmének. Közel 2000 egyéni tagot és több mint 80 tagszervezetet egybetömörítő országos ernyőszervezetté nőtte ki magát. Fő tevékenységei közé tartozik a szülősegítés, az országos közösség építése és támogatása, érdekvédelem, képzés, kutatás, valamint tájékoztató kiadványok és hírlevelek kiadása.

Adószám: 19025915-1-41

Facebook oldal: <https://www.facebook.com/pages/Autistak-Orszagos-Szovetsege/158670766404>

Kapcsolat:

Kővári Edit

Mobil: + 36 20 255 6919

Email: elnok@esoember.hu

Sajtókapcsolat:

Szeles Gábor (MedMan Solutions Kft.)

Mobil: + 36 20 498 1995

Email: gabor.szeles@medmansol.hu